|  |  |  |
| --- | --- | --- |
| ujmegye | Hajdú-Bihar Vármegye Önkormányzata  Közgyűlése | |
| **KÖZGYŰLÉSI ELŐTERJESZTÉS** | | **6.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Delegálás a Tisza-tó Térségi Fejlesztési Tanácsba |
| **Készítette:** | Dr. Dobi Csaba |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

Hajdú-Bihar Vármegye Önkormányzata Közgyűlése a 105/2019. (XII. 13.) határozatával döntött Bulcsu Lászlónak, a vármegyei közgyűlés alelnökének a Tisza-tó Térségi Fejlesztési Tanácsba történő delegálásáról képviselői megbízatásának időtartamára.

A Tisza-tó Térségi Fejlesztési Tanácsot (továbbiakban: Tanács) 2003. évben a területfejlesztésről és területrendezésről szóló 1996. évi XXI. törvény (a továbbiakban: régi Tftv.) alapján hozták létre a regionális és a vármegyehatáron átnyúló Tisza-tó és térsége kiemelt területfejlesztési feladatainak ellátása érdekében a következőkben felsorolt szervezetek:

Észak-Alföldi Regionális Fejlesztési Tanács,

Észak-Magyarországi Regionális Fejlesztési Tanács,

Borsod-Abaúj-Zemplén Megyei Területfejlesztési Tanács,

Hajdú-Bihar Megyei Területfejlesztési Tanács,

Jász-Nagykun-Szolnok Megyei Területfejlesztési Tanács.

2012. január 1. napjától a módosított régi Tftv. 28. § (1) bekezdése alapján a regionális fejlesztési tanács, valamint a megyei területfejlesztési tanács jogutódja a területileg érintett vármegyei önkormányzat lett. A Tanács illetékessége Hajdú-Bihar vármegye területére vonatkozóan a Balmazújvárosi kistérség 3 települése (Egyek, Tiszacsege, Hortobágy), valamint a Polgári kistérség 3 települése (Folyás, Polgár, Újszentmargita).

A területfejlesztésről szóló 2023. évi CII. törvény (új Tftv.) 12. § (1) bekezdés a) pontja alapján a térségi fejlesztési tanács tagjai a tanács illetékességi területén működő vármegyei közgyűlések elnökei és a vármegyei közgyűlés egy további delegáltja.

Az Alaptörvény 35. cikk (3) bekezdése értelmében a közgyűlés megbízatása a helyi önkormányzati képviselők és polgármesterek általános választásának napjáig tart, ugyanakkor az Alaptörvény ZÁRÓ ÉS VEGYES RENDELKEZÉSEK részének az Alaptörvény tizenegyedik módosításával megállapított 27. pontja akként rendelkezett, hogy a módosításkor hivatalban lévő képviselő-testület és polgármester megbízatása 2024. október 1. napjáig tart.

Ezzel összefüggésben a 2024. évi általános önkormányzati választások kapcsán a Magyarország helyi önkormányzatairól szóló 2011. évi CLXXXIX. törvény 146/J. § (2)-(3) bekezdései is kimondják, hogy ahol e törvény a választáshoz, a választás eredményének jogerős megállapításához, illetve a választás napjához jogkövetkezményt fűz, ott a jogkövetkezmény alkalmazásának kezdő időpontjaként 2024. október 1. napját kell érteni és az Alaptörvény ZÁRÓ ÉS VEGYES RENDELKEZÉSEK rész 27. cikke alapján a helyi önkormányzati képviselők és polgármesterek 2019. évi általános választását követő általános önkormányzati választáson hivatalban lévő képviselő-testület és polgármester megbízatása 2024. október 1. napjáig tart.

A vármegyei közgyűlés elnökét a vármegyei közgyűlés saját tagjai közül választja megbízatásának időtartamára. A Magyarország helyi önkormányzatairól szóló 2011. évi CLXXXIX. törvény 74. § (1) bekezdésében foglaltak értelmében a közgyűlés az elnök javaslatára, titkos szavazással, minősített többséggel az elnök helyettesítésére, munkájának segítésére alelnököt választ.

A vármegyei közgyűlés elnökének, illetve alelnökének foglalkoztatási jogviszonya megszűnik a tisztségének megszűnésével, a tisztség megszűnése napján.

Fenti rendelkezésekre figyelemmel, a 2024. június 9. napján megtartott helyi önkormányzati képviselők és polgármesterek 2024. évi általános választása eredményeként, az előző közgyűlés megbízatása és ezzel egyidejűleg elnökének, illetve alelnökeinek foglalkoztatási jogviszonya is megszűnt 2024. október 1. napjával.

A jelenlegi vármegyei közgyűlés elnökének és alelnökének megválasztására a 2024. október 8. napján tartott alakuló ülés alkalmával került sor.

A foglalkoztatási jogviszonyok megszűnésére tekintettel dönteni szükséges a Tisza-tó Térségi Fejlesztési Tanács további egy tagjáról.

Mindezek alapján, kérem a közgyűlést, hogy az előterjesztést megtárgyalni és a határozati javaslatot elfogadni szíveskedjen.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a területfejlesztésről szóló 2023. évi CII. törvény 12. § (1) bekezdés a) pontja alapján

1./ a Tisza-tó Térségi Fejlesztési Tanács tagjai közé Bulcsu Lászlót,a Hajdú-Bihar Vármegyei Közgyűlés alelnökét delegálja képviselői megbízatásának időtartamára.

2./ A közgyűlés felkéri elnökét, hogy döntéséről a Tisza-tó Térségi Fejlesztési Tanácsot tájékoztassa.

**Végrehajtásért felelős:** Pajna Zoltán, a közgyűlés elnöke

**Határidő:** 2024. december 20.

**A határozati javaslat elfogadása egyszerű többséget igényel.**

Debrecen, 2024. november 8.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Kraszitsné dr. Czár Eszter |
| aljegyző |